4เดือนฟิวเจอร์สยังร้อนแรง
โดย...พณิตศรณ์ หวังจงชัยชนะ
3 พ.ค. 2556

โดย...พณิตศรณ์ หวังจงชัยชนะ
“จรัมพร โชติกเสถียร” กรรมการและผู้จัดการ ตลาดหลักทรัพย์แห่งประเทศไทย ได้ออกมายอมรับว่า สินค้าทางฝั่งหุ้นเพียงไตรมาสแรกปีนี้ผลงานเป็นที่น่าพอใจเป็นไปตามเป้าหมายที่กำหนดไว้ ไม่ว่าจะเป็นมูลค่าหลักทรัพย์ตามราคาตลาดรวม (มาร์เก็ตแคป) ของหุ้นเข้าใหม่ การซื้อขายเฉลี่ยต่อวัน และจำนวนบัญชีเปิดใหม่ แต่ในสินค้าทางฝั่งตลาดสัญญาซื้อขายล่วงหน้า (TFEX) ยังมีหลายส่วนต้องเร่งผลักดัน โดยเฉพาะการสนับสนุนให้ SET50 Index Futures (SET50 ฟิวเจอร์ส) เป็นสินค้าหลัก
ที่มาของความคิดกระตุ้น SET50 ฟิวเจอร์สน่าจะมาจากข้อมูลการซื้อขาย TFEX ในเดือน เม.ย.ที่ผ่านมา มีการซื้อขายรวมทั้งสิ้น 1.41 ล้านสัญญา หรือเฉลี่ย 74,201 สัญญาต่อวัน ลดลง 22.06% หรือ 21,041 จากเดือนก่อนหน้าที่มีจำนวนสัญญาซื้อขายเฉลี่ย 95,187 สัญญาต่อวัน 
สัญญาซื้อขายล่วงหน้าอ้างอิงหุ้นรายตัว (ซิงเกิ้ลสต๊อก) กลายเป็นสินค้าที่ได้รับความนิยมสูงสุดโดยมีสัดส่วนการซื้อขายถึง 51% ของตลาด หรือมีการซื้อขายถึง 7.25 แสนสัญญา ตามด้วยสัญญาซื้อขายอ้างอิงดัชนี 4.45 แสนสัญญา และตลาดล่วงหน้าโลหะมีค่า มีการซื้อขาย 2.12 แสนสัญญา 
หากพิจารณาตลอด 4 เดือนแรกของปี พบว่าใน TFEX มีการซื้อขายรวม 6.1 ล้านสัญญา คิดเป็นสัดส่วนประมาณ 60% ของจำนวนสัญญาซื้อขายตลอดปี 2555 ที่มีจำนวน 10.4 ล้านสัญญา แต่ไส้ในของที่มาของสัญญาเปลี่ยนแปลงไป โดยช่วง 4 เดือนแรกนี้ สินค้าที่ได้รับความนิยมและมีการซื้อขายสูงที่สุดคือซิงเกิ้ลสต๊อกฟิวเจอร์ส ด้วยจำนวน 6.1 ล้านสัญญา ขณะที่ SET50 ฟิวเจอร์ส ตามมาอย่างห่างๆ ด้วยจำนวนสัญญาซื้อขาย 1.6 ล้านสัญญา และโลหะมีค่าเพียง 1.06 ล้านสัญญา 
เมื่อเทียบกับปีที่ผ่านมาสินค้าที่มีการซื้อขายสูงสุด จะเป็น SET50 ฟิวเจอร์ส ตามด้วยโลหะมีค่าและซิงเกิ้ลสต๊อกรั้งท้าย 
จากตัวเลขนี้คงไม่แปลกที่ทางผู้จัดการตลาดหลักทรัพย์แห่งประเทศไทยต้องการจะผลักดันให้ SET50 ฟิวเจอร์ส ซึ่งเป็นสินค้าหลักขยับเพิ่มการซื้อขาย คงต้องตามดูว่าเวลาที่เหลืออีก 8 เดือน ทาง TFEX จะทำได้หรือไม่ 
อย่างไรก็ตาม ที่ผ่านมาได้เห็นความพยายามของทาง TFEX ในการปรับโปรโมชั่น ปรับปรุงสัญญา การอบรมให้ความรู้เพื่อให้ทุกอย่างเป็นไปตามเป้าหมายที่วางไว้ 
ล่าสุด ทาง TFEX ได้ยอมหั่นลดค่าธรรมเนียมที่ทาง TFEX จัดเก็บ ในส่วนของค่าธรรมเนียมการซื้อขาย (Trading fee) ค่าธรรมเนียมและค่าใช้จ่ายที่เกี่ยวข้องการชำระหนี้ (Clearing Fee) สำหรับสัญญาซื้อขายล่วงหน้าใน SET50 Index Futures จาก 50 บาทต่อสัญญา เหลือ 35 บาทต่อสัญญา และโกลด์ฟิวเจอร์ส อ้างอิงน้ำหนักทองคำ 50 บาท จาก 50 บาทต่อสัญญา เหลือ 35 บาทต่อสัญญา และสัญญาขนาดอ้างอิงน้ำหนักทองคำ 10 บาท จาก 10 บาท เหลือ 7 บาทต่อสัญญา มีผลตั้งแต่วันที่ 2 พ.ค. 2556 เป็นต้นไป ส่วนสินค้าอื่นๆ คงเดิมไม่มีการเปลี่ยนแปลง 
“เกศรา มัญชุศรี” กรรมการผู้จัดการ TFEX ได้ให้เหตุผลของการปรับปรุงค่าธรรมเนียมการซื้อขายครั้งนี้ เพื่อประโยชน์ต่อผู้ลงทุนที่ซื้อขายในตลาด TFEX ทั้งยังสอดคล้องกับสัญญาอนุพันธ์ประเภทนี้ในตลาดต่างประเทศและเป็นการสนับสนุนการทำธุรกิจของบริษัทสมาชิกอีกด้วย
อย่างไรก็ตาม ในส่วนของค่าธรรมเนียมนายหน้าซื้อขายอนุพันธ์ (คอมมิชชั่น) นั้น ขึ้นอยู่กับการพิจารณาของชมรมผู้ประกอบธุรกิจสัญญาซื้อขายล่วงหน้า (FI Club) 
“ธนรัตน์ พสวงศ์” กรรมการผู้จัดการ บริษัทฮั่วเซ่งเฮง โกลด์ฟิวเจอร์ส กล่าวว่า สาเหตุที่ทาง TFEX ลดค่าธรรมเนียมนั้นน่าจะเป็นการแบ่งเบาภาระของโบรกเกอร์ ส่วนจะกระตุ้นการซื้อขายให้เพิ่มขึ้นหรือไม่ต้องติดตามสถานการณ์ เพราะในช่วงราคาทองร่วงแรง และมีการเพิ่มมูลค่าหลักประกัน ทำให้มีผู้เสียหายจากการลงทุนในโกลด์ฟิวเจอร์สและได้หายไปจากตลาด 
สำหรับค่าคอมมิชชั่นใน TFEX นั้น ในที่ประชุมของ FI Club ยังไม่ได้มีการหยิบยกประเด็นนี้ขึ้นหารือ ซึ่งหากมีการนำขึ้นมาหารือคงจะต้องพิจารณากันอีกครั้ง เพราะแม้ว่าในส่วนของฮั่วเซ่งเฮงเองนั้น ขณะนี้ผลประกอบการจะเริ่มมีกำไรจากการให้บริการในธุรกิจนายหน้าค้าอนุพันธ์ โดยสามารถถึงจุดคุ้มทุนตั้งแต่ปีที่ 2 นับตั้งแต่เริ่มเข้าสู่วงการ 
แต่ปรากฏว่าโกลด์ฟิวเจอร์สซึ่งเป็นสินค้าหลัก ในช่วงแรกจะมีการซื้อขายเฉลี่ยต่อวันสูงถึง 1.5 หมื่นสัญญา แต่ขณะนี้ลดลงเหลือ 1.3 หมื่นสัญญาต่อวัน และพบว่าพฤติกรรมการซื้อขายของผู้ลงทุนนิยมเข้าลงทุนในขนาดสัญญา 10 บาท จนคิดเป็น 2.5 เท่าของขนาดสัญญาอ้างอิงน้ำหนักทองคำ 50 บาท โดยจำนวนสัญญาดูแล้วอาจลดลงไม่มาก แต่มูลค่าการซื้อขายลดลงเนื่องจากผู้ลงทุนนิยมลงทุนในขนาดสัญญาที่เล็กลง